Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta

(2019/C 188/04)

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”GRANA PADANO”

EU-nro: PDO-IT-0011-AM04 – 5.4.2018

SAN ( X ) SMM ( )

1. Hakijaryhmä ja oikeutettu etu

Consorzio Tutela Grana Padano via XXIV Giugno, 8 25015 Desenzano del Garda (Brescia) ITALIA Puhelin: +39 030919811 faksi: +39 0309010487

Consorzio Tutela Grana Padano edustaa Grana Padano -juuston tuottajia ja on 14. lokakuuta 2013 annetun maatalous-, elintarvike- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen nimi — ☐ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☐ Merkinnät — ☒ Muu: leikkuutähteiden käyttö raastetussa ”Grana Padanossa”, juuston laadun tarkastus

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Alkuperätodisteet

Grana Padano -juuston erityinen mineraaliprofiili lisätään tuote-eritelmään, minkä ansiosta tuotteen alkuperän osoittamiseen on enemmän parametreja.

Tarkemmin sanottuna 2 jaksoon, juuston aminohappo- ja isotooppikoostumuksen jälkeen, lisätään seuraava kohta:

”Consorzio Tutela Grana Padano sekä maatalous-, elintarvike- ja metsätalousministeriö ovat taltioineet Grana Padano SAN -juuston erityisen mineraaliprofiilin, joka on määritetty isotooppisuhdemassaspektrometrillä (IRMS).”

Koska nämä yksityiskohdat on jo osittain sisällytetty isotooppikoostumukseen, joka on nykyisin taltioituna ministeriössä, muutoksella kehitetään jo käytössä olevaa tietokantaa.

Kyseessä on siis kaksi eri parametria, jotka yhdessä auttavat kehittämään nykyisin käytössä olevaa tietokantaa, millä taataan Grana Padano SAN -juuston aitous, erityisesti, kun juustoa myydään pieninä annoksina tai juustoraasteena.

Tuotantomenetelmä

Seuraavalla muutoksella poistetaan kohta, jonka perusteella mikrobimäärää koskevista säännöistä voidaan poiketa maidossa, jota käytetään Trentingrana-tyypin valmistuksessa. Viittaukset tähän poikkeukseen poistetaan 4 jakson ensimmäisen kohdan ensimmäisestä virkkeestä.

Eritelmän 4 jakson ensimmäisessä kohdassa todetaan nykyisin seuraavaa:

”Grana Padano SAN -juusto valmistetaan kahdesti päivässä lypsettävien lehmien raakamaidosta. Trentingranan alueella tuotettua maitoa lukuun ottamatta nykyisessä lainsäädännössä säädettyjä bakteerimäärää ja somaattisten solujen määrää koskevia poikkeuksia ei sovelleta.”

Teksti korvataan seuraavasti:

”Grana Padano SAN -juusto valmistetaan lehmän raakamaidosta. Lehmät lypsetään kahdesti päivässä tai käyttäen sellaista robottilypsyjärjestelmää, jossa lehmät hakeutuvat lypsettäviksi omatoimisesti, millä varmistetaan, että maidolla on halutut ominaisuudet.”

Tämä muutos on tarpeen, koska 5. kesäkuuta 2003 annetussa laissa nro 131, jossa tästä poikkeuksesta säädetään, asetetaan sen soveltamiselle määräaika, joka on nyt päättynyt.

Seuraava korjaus on tarpeen viitattaessa hiehoihin sallittujen rehujen luettelossa:

Muutetaan ilmaisu ”yli seitsenkuiset hiehot” muotoon ”hiehot, joiden tiineys on jatkunut jo yli seitsemän kuukautta”.

Tuote-eritelmän 4 jakson kolmas kohta:

”Lypsylehmien ravinto koostuu tuore- tai säilörehusta, ja sitä saavat lypsävät lehmät, ummessa olevat lehmät ja yli seitsenkuiset hiehot.”

muutetaan seuraavasti:

”Lypsylehmien ravinto koostuu tuore- tai säilörehusta, ja sitä saavat lypsävät lehmät, ummessa olevat lehmät sekä hienot, joiden tiineys on jatkunut jo yli seitsemän kuukautta.”

Muutetaan myös 4 jakson seitsemättä kohtaa. Nykyinen teksti:

”Seuraavassa luetellaan ryhmittäin, mitä raaka-aineita voidaan käyttää ruokittaessa Grana Padano SAN -juuston valmistuksessa käytettävän maidon tuotantoon tarkoitettuja lypsäviä lehmiä, ummessa olevia lehmiä ja yli seitsenkuisia hiehoja.”

muutetaan seuraavasti:

”Seuraavassa luetellaan ryhmittäin, mitä raaka-aineita voidaan käyttää ruokittaessa Grana Padano SAN -juuston valmistuksessa käytettävän maidon tuotantoon tarkoitettuja lypsäviä lehmiä, ummessa olevia lehmiä sekä hiehoja, joiden tiineys on jatkunut jo yli seitsemän kuukautta.”

Tämä muutos vaikuttaa myös yhtenäisen asiakirjan 3.3 kohdan ensimmäiseen kohtaan.

Siinä todetaan nykyisin seuraavaa:

”Lypsylehmien ravinto koostuu tuore- tai säilörehusta, ja sitä saavat lypsävät lehmät, ummessa olevat lehmät ja yli seitsenkuiset hiehot.”

Teksti korvataan seuraavasti:

”Lypsylehmien ravinto koostuu tuore- tai säilörehusta, ja sitä saavat lypsävät lehmät, ummessa olevat lehmät sekä hienot, joiden tiineys on jatkunut jo yli seitsemän kuukautta.”

Muutoksella korjataan selvä virhe tekstissä, koska Italian maataloudessa puhutaan hiehoista (”manze”) noin 18 kuukauden iästä eli astutusiästä alkaen. Tämä muutos on siis korjaus, koska sana ”tiine” on jäänyt pois vahingossa.

Muutoksen ansiosta voidaan myös käyttää robottilypsyjärjestelmiä, joissa lehmät hakeutuvat lypsettäviksi omatoimisesti. Sen vuoksi on muutettava myös tuote-eritelmän osia, joissa viitataan mahdollisuuteen sekoittaa maitoeriä.

Näin ollen on muutettava eritelmän 4 jakson ensimmäistä kohtaa sekä 5 jakson kolmatta ja neljättä kohtaa.

Tuote-eritelmän 4 jakson ensimmäisessä kohdassa todetaan nykyisin seuraavaa:

”Grana Padano SAN -juusto valmistetaan kahdesti päivässä lypsettävien lehmien raakamaidosta. Trentingranan alueella tuotettua maitoa lukuun ottamatta nykyisessä lainsäädännössä säädettyjä bakteerimäärää ja somaattisten solujen määrää koskevia poikkeuksia ei sovelleta.”

Teksti korvataan seuraavasti:

”Grana Padano SAN -juusto valmistetaan lehmän raakamaidosta. Lehmät lypsetään kahdesti päivässä tai käyttäen sellaista robottilypsyjärjestelmää, jossa lehmät hakeutuvat lypsettäviksi omatoimisesti, millä varmistetaan, että maidolla on halutut ominaisuudet.”

Eritelmän 5 jakson kolmas ja neljäs kohta kuuluvat nykyisin seuraavasti:

”Juusto voidaan valmistaa yhden lypsyn maidosta tai kahden lypsyn sekoitetusta maidosta sen jälkeen, kun maito on levännyt ja kerma on noussut pintaan luonnollisesti. On myös mahdollista käyttää kahden lypsyn maitoa niin, että vain yhden lypsyn maito on jätetty lepäämään ja kerma on noussut pintaan luonnollisesti.”

Teksti korvataan seuraavasti:

”Juusto voidaan valmistaa yhden lypsyn maidosta tai useammasta lypsystä sekoitetusta maidosta sen jälkeen, kun maito on levännyt ja kerma on noussut pintaan luonnollisesti. On myös mahdollista käyttää yhtä maitoerää niin, että vain osa erästä on jätetty lepäämään ja kerma on noussut pintaan luonnollisesti.”

Tämä muutos vaikuttaa myös yhtenäisen asiakirjan 3.2 kohtaan,

jossa todetaan nykyisin seuraavaa:

”Kova ja hitaasti kypsytetty juusto, jota valmistetaan ympäri vuoden ja käytetään sellaisenaan tai raasteena. Se tuotetaan osittain pinnalta kuoritusta raakamaidosta, jota tuottavien lehmien perusravinto koostuu tuore- tai säilörehusta. Maito lypsetään kahdesti päivässä, ja valmistukseen saadaan käyttää yhden lypsyn maitoa tai kahden lypsyn sekoitettua maitoa.”

Teksti korvataan seuraavasti:

”Kova ja hitaasti kypsytetty juusto, jota valmistetaan ympäri vuoden ja käytetään sellaisenaan tai raasteena. Se tuotetaan osittain pinnalta kuoritusta raakamaidosta, jota tuottavien lehmien perusravinto koostuu tuore- tai säilörehusta. Lehmät lypsetään kahdesti päivässä tai käyttäen robottilypsyjärjestelmää, jossa lehmät hakeutuvat lypsettäviksi omatoimisesti. Juusto voidaan valmistaa yhden lypsyn maidosta tai useammasta lypsystä sekoitetuista maidosta.”

Kun muutos on hyväksytty, juustoa voidaan valmistaa useamman kuin kahden lypsyn maitoeristä. Juustomestarin on varmistettava seuraavaksi tapahtuvassa kuorintavaiheessa, että maidolla on tuote-eritelmän mukaiset ominaisuudet, jotka eivät saa muuttua. Vuosien testaus on osoittanut, että vaatimusten mukainen rasvan ja kaseiinin suhde takaa sen, että juustolla on tuote-eritelmässä ja yhtenäisessä asiakirjassa vahvistetut ominaisuudet. Robottilypsyjärjestelmien käytöllä ei ole tieteelliseltä tai tekniseltä kannalta vaikutusta maidon ominaisuuksiin. Maito on tilastollisesti vertailukelpoista perinteisellä lypsyllä saadun maidon kanssa erityisesti rasva- ja proteiinisisällön osalta. Robottilypsyjärjestelmien käyttö voi itse asiassa parantaa lehmien hyvinvointia vähentämällä stressiä, jota lypsäminen vain kahdesti päivässä aiheuttaa laktaatiohuipun aikana.

Vähimmäisaika, joka juuston on oltava muoteissa, lyhennetään 48 tunnista 36 tuntiin.

Tarkemmin sanottuna 5 jakson yhdestoista kohta:

”Tämän jälkeen juustouma laitetaan muotteihin, joiden ansiosta juustoon tulee sen alkuperästä kertova merkintä. Juuston annetaan olla muotissa vähintään 48 tuntia. Sitten juusto upotetaan suolaveteen 14–30 päiväksi.”

korvataan seuraavasti:

”Tämän jälkeen juustouma laitetaan muotteihin, joiden ansiosta juustoon tulee sen alkuperästä kertova merkintä. Juuston annetaan olla muotissa vähintään 36 tuntia. Sitten juusto upotetaan suolaveteen 14–30 päiväksi.”

Testitulokset ovat osoittaneet vuosien mittaan, että 36 tuntia muoteissa riittää kovettamaan ja muotoilemaan juuston niin, että se voidaan panna suolaveteen. Muutos on tarpeen, koska yksittäiset juustonvalmistajat ovat vähitellen lisänneet tuotantoaan ja on myös tapahtunut yrityskeskittymiä, jotka ovat johtaneet tuotannon keskittämiseen suuriin laitoksiin. Tämän vuoksi juuston valmistuksessa eri prosesseille on väistämättä vähemmän tilaa ja aikaa. Ottaen huomioon aika, joka tarvitaan muottien pesuun ja desinfiointiin, ennen kuin muotteja voidaan käyttää uudelleen uudessa tuotantosyklissä, muutoksen ansiosta juustonvalmistuksen työvaiheita olisi huomattavasti helpompi hallita.

”Lämpökammion” (camera calda) käyttö sallitaan.

Tämä tarkoittaa sitä, että tuote-eritelmän 5 jaksoon lisätään seuraava virke:

”Kun juustot poistetaan suolavedestä, ne voidaan huuhdella ja/tai jättää 25–60 °C:n lämpöiseen ympäristöön enintään 24 tunniksi.”

Jotkut tuottajat ovat jo joidenkin vuosien ajan kokeilleet vanhan käytännön ottamista uudelleen käyttöön. Siinä juustot jätetään – sen jälkeen kun ne on poistettu suolavedestä ja mahdollisesti huuhdeltu vedellä – 25–60 °C:n lämpöisiin kammioihin 3–24 tunniksi. Kuten monet historialliset asiakirjat osoittavat, tämä on perinteinen tekniikka, jolla pyritään lisäämään kosteuden ja suolan haihtumista pinnalta, mikä auttaa kuorta muodostamaan yhtenäisen pinnan ja hidastaa pintahomeen kasvua. Koska tämän käytännön uudelleenkäyttöä koskevat kokeet ovat tuottaneet erittäin tyydyttäviä tuloksia, sen käyttö on päätetty sallia.

Muu

Poistetaan sääntö, jonka mukaan leikkuutähteitä sai siirtää juustonvalmistusyrityksen sisällä vain alkuperäalueella.

Tarkemmin sanottuna 7 jakson d kohta:

”d) Leikkuutähteitä voidaan siirtää vain saman juustonvalmistusyrityksen sisällä tai saman konsernin yritysten välillä ja vain alkuperäalueella. Raastettuun ”Grana Padanoon” käytettäviä leikkuutähteitä ei näin ollen saa myydä erillisenä tuotteena.”

korvataan seuraavasti:

”Leikkuutähteitä voidaan siirtää ainoastaan saman juustonvalmistusyrityksen sisällä tai saman konsernin yritysten välillä. Raastettuun ”Grana Padanoon” käytettäviä leikkuutähteitä ei näin ollen saa myydä erillisenä tuotteena.”

Tämä muutos vaikuttaa myös yhtenäisen asiakirjan 3.5 kohtaan, jossa todetaan nykyisin seuraavaa:

”jäännöspalojen siirto on sallittu ainoastaan saman yrityksen tai yrityskonsernin sisällä ja ainoastaan alkuperäalueella.”

Teksti korvataan seuraavasti:

”Leikkuutähteitä voidaan siirtää ainoastaan saman juustonvalmistusyrityksen sisällä tai saman konsernin yritysten välillä.”

Muutoksella ei ole suurta vaikutusta, sillä se vaikuttaa vain niihin juustonvalmistusyrityksiin, joilla on annostelulaitoksia tuotantoalueen ulkopuolella ja myös lupa pakata raastettua juustoa (kyseinen lupa on tietysti myönnetty vain alkuperäalueella oleville laitoksille). Tavoitteena on antaa kyseisille yrityksille mahdollisuus siirtää leikkuutähteitä tuotantoalueen ulkopuolella olevista laitoksista tuotantoalueella oleviin laitoksiin, joilla on lupa valmistaa raastettua ”Grana Padanoa”, noudattaen tuote-eritelmässä jo olevia rajoituksia, jotka koskevat leikkuutähteiden käyttöä juustoraasteen valmistuksessa. Pyydetyn muutoksen todellisena tavoitteena on asettaa nämä harvat yritykset tasavertaiseen asemaan niiden yritysten kanssa, joiden molemmat laitokset sijaitsevat alkuperäalueella ja jotka siksi voivat siirtää ”Grana Padanon” valmistuksessa syntyneitä leikkuutähteitä laitosten välillä ilman rajoituksia.

Laadun tarkastus

Muutoksella lisätään luokitus, jota käytetään Grana Padano -juuston luokittelussa laadun tarkastuksen aikana: ”scelto sperlato” [sertifioitu huippulaatu], ”zero” (0) ja ”uno” (1).

Sen vuoksi 5 jaksoon lisätään seuraava kohta:

”Grana Padano -juuston luokat ovat scelto sperlato, zero (0) ja uno (1). ”Grana Padano”scelto sperlatossa ei ole sisäisiä eikä ulkoisia vikoja. ”Grana Padano” 0 (zero) on edelleen huippulaadukas tuote juuston massan osalta, mutta kuoressa on pieniä vikoja, joita kutsutaan ”korjauksiksi” (correzioni). ”Grana Padano” 1 (uno) – joka tunnetaan myös nimellä sottoscelto [huippulaadun alapuolella] – sisältää joitakin pieniä ”korjauksia” tai pieniä vikoja juuston kuoressa tai massassa, kolot ovat hieman suurempia ja juuston muoto palautuu hitaahkosti, kun juustoa isketään testivasaralla.”

Vaikka ”Grana Padano” määritellään nykyisin tuote-eritelmässä lueteltujen erittäin tarkkojen ominaisuuksien perusteella, ajan mittaan on käynyt selväksi, että olisi hyödyllistä, jos juusto voitaisiin luokitella luokkiin, jotka perustuvat kuoren ja massan pieniin vikoihin. Kyseiset luokat, jotka ovat jo käytössä muiden vastaavien kovien juustojen osalta, eivät juurikaan vaikuta tuote-eritelmän 2 jaksossa vahvistettuihin tuotteen ominaisuuksiin vaan tarjoavat mahdollisuuden toteuttaa alakohtaista politiikkaa, jolla pyritään parantamaan tuotteen laatua. Luokkien määrittelyn perustana ovat olleet Grana Padano SAN -juuston kaupassa nykyisin sovelletut käytännöt, joihin viitataan SAN:n rekisteröinnin yhteydessä Euroopan komissiolle toimitetuissa asiakirjoissa. Tarkemmin sanottuna, kun juustoerän laatu tarkastetaan ja erälle tehdään ”vasarakoe” ennen polttomerkintää, erä jaetaan ryhmiin edellä kuvatun kaupallisen luokituksen perusteella. Laatuluokituslomake täytetään jokaisesta lähetyksestä, jolle tehdään laadun tarkastus, ja juustot luokitellaan luokkaan scelto sperlato, zero (0) tai uno (1).

YHTENÄINEN ASIAKIRJA

”GRANA PADANO”

EU-nro: PDO-IT-0011-AM04 – 5.4.2018

SAN ( X ) SMM ( )

1. Nimi/nimet

”Grana Padano”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Kova ja hitaasti kypsytetty juusto, jota valmistetaan ympäri vuoden ja käytetään sellaisenaan tai raasteena. Se tuotetaan osittain pinnalta kuoritusta raakamaidosta, jota tuottavien lehmien perusravinto koostuu tuore- tai säilörehusta. Lehmät lypsetään kahdesti päivässä tai käyttäen robottilypsyjärjestelmää, jossa lehmät hakeutuvat lypsettäviksi omatoimisesti. Juusto voidaan valmistaa yhden lypsyn maidosta tai useammasta lypsystä sekoitetusta maidosta. Juusto on lieriönmuotoinen, juustotahkon kyljet ovat kuperat tai melkein suorat, ja tahkon ylä- ja alapinta on tasainen, reunoiltaan hieman kohollaan.

Läpimitta on 35–45 cm ja tahkon korkeus 18–25 cm, teknisistä tuotanto-olosuhteista johtuvin vaihteluin.

Paino: 24–40 kg; kuori: kova ja sileä, paksuus 4–8 mm.

Massa on kova, rakenne hienon kiteinen, lohkeava ja kolonmuodostus tuskin näkyvä. Rasvaa kuiva-aineesta on vähintään 32 prosenttia. Kuoren väri on luonnollisen kullankeltainen, juustomassan valkoinen tai oljenvärinen. Massan tuoksu on voimakkaan aromaattinen ja maku hienostunut.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Lypsylehmien ravinto koostuu tuore- tai säilörehusta, ja sitä saavat lypsävät lehmät, ummessa olevat lehmät ja hienot, joiden tiineys on jatkunut jo yli seitsemän kuukautta. Lypsylehmien ravinto perustuu itse tiloilla tai suojatun alkuperänimityksen ”Grana Padano” tuotantoalueella tuotettuun rehuun.

Päivittäisestä rehuntarpeesta vähintään 50 prosenttia on saatava rehusta, jossa nurmirehun ja muun rehun välisen suhteen on oltava kuiva-aineena ilmoitettuna vähintään 1. Vähintään 75 prosenttia päivittäisen rehuntarpeen kuiva-aineesta on saatava maidon tuotantoalueella tuotetusta rehusta.

Ravinnon sallitut ainesosat luetellaan luettelossa, johon kuuluvat

rehut: tuorerehu, heinä, rehuoljet, säilörehu (säilörehua ei sallita Trentingrana-tyypin tuotannossa);

rehuihin lisättäviksi sallitut rehuaineet lajeittain ryhmiteltyinä: viljat ja viljavalmisteet, öljysiemenet ja niistä valmistetut tuotteet, juurekset ja juuresvalmisteet, kuivattu rehu, sokeriteollisuuden valmisteet, palkokasvien siemenet, rasvat, kivennäisaineet, lisäaineet.

Raaka-aineet: Lehmän raakamaito, luonnollinen hera, vasikanjuoksute. Maito on peräisin kohdassa 4 rajatulla alueella kasvatetuista lehmistä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotannon ja kypsytyksen työvaiheiden on tapahduttava kohdassa 4 rajatulla tuotantoalueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Raastamisen ja raasteen pakkaamisen työvaiheiden on tapahduttava kohdassa 4 rajatulla tuotantoalueella, sillä tuore juustoraaste on erittäin herkkä tuote ja sen aistinvaraisten ominaispiirteiden säilyminen edellyttää välitöntä pakkaamista olosuhteissa, joilla estetään kuivuminen; muutoinkin välitön pakkaaminen alkuperänimityksellä varustettuun pakkaukseen takaa tehokkaasti raastetun tuotteen aitouden, vaikka tällaista tuotetta on luonnostaan vaikeampi tunnistaa kuin näkyvällä merkinnällä varustettua koko tahkoa (kuten yhteisöjen tuomioistuin toteaa asiassa C-469/00 20. toukokuuta 2003 antamassaan tuomiossa).

Grana Padano SAN -juuston leikkaamisesta ja pakkaamisesta painoltaan vaihteleviksi tai vakiopainoisiksi paloiksi, tangoiksi, kuutioiksi, suupaloiksi jne. peräisin olevien jäännöspalojen käyttö raastetun ”Grana Padanon” valmistukseen sallitaan ainoastaan seuraavin edellytyksin: noudatetaan suurinta sallittua kuoren osuutta, joka on 18 prosenttia; kokonaisten suojatun alkuperänimityksen ”Grana Padano” tahkojen, joista jäännöspalat ovat peräisin, jäljitettävyys taataan; mikäli jäännöspalat käytetään raasteeksi myöhemmin ja/tai siirretään juustolasta toiseen, jäännöspalat on säilytettävä rekisterinumeron ja valmistuskuukauden mukaan eriteltyinä; leikkuutähteitä voidaan siirtää saman juustonvalmistusyrityksen sisällä tai saman konsernin yritysten välillä. Raastettuun ”Grana Padanoon” käytettäviä leikkuutähteitä ei näin ollen saa myydä erillisenä tuotteena.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Virallinen merkki, joka osoittaa, että tuote täyttää suojatun alkuperänimityksen ”Grana Padano” käyttöön oikeuttavat vaatimukset, ja joka on näin ollen merkittävä sekä kokonaisiin tahkoihin että kaikkiin Grana Padano SAN -juuston annos- ja raastepakkauksiin, koostuu vinoneliökuvasta, jonka päälle on merkitty sanat ”Grana” ja ”Padano” suuraakkosin. Vinoneliön kärjestään pyöristettyyn yläkulmaan on merkitty kirjain ”G” ja alakulmaan kirjain ”P”.

Leimoissa, jotka muodostuvat juustotahkoihin kylminä niiden ollessa muoteissa, on sarja piirrettyjä vinoneliöitä, joiden sisällä esiintyvät vuorotellen sanat ”Grana” ja ”Padano”, ja niissä mainitaan juustonvalmistajan tunnistetiedot sekä juuston tuotantokuukausi ja -vuosi.

Trentingrana-tyypille varatulla leimalla saadaan merkitä ainoastaan Trenton autonomisessa maakunnassa tuotettu Grana Padano SAN -juusto sillä edellytyksellä, että kaikki tuotantoon käytetty maito on peräisin nurmirehulla ruokituista lehmistä, joille ei ole koko vuoden aikana annettu lainkaan säilörehua. Merkinnässä on kahdessa rivissä olevien pisteviivoin piirrettyjen vinoneliöiden poikki kirjoitettu sana ”Trentino”, keskiosassa on muutamia tyyliteltyjä vuoria ja niiden keskellä vasemmalta oikealle ja oikealta vasemmalle kirjoitettuna sana ”Trentino”.

Pakkauksiin, jotka sisältävät edellä kuvatun Trentingrana-tyypin ominaisuudet täyttävää suojatun alkuperänimityksen ”Grana Padano” juustoa, lisätään pakkaus- ja mainosmateriaaliin seuraava kuva:

Alkuperän tunnistaminen leimojen avulla on yhdistetty kaseiinilevyn käyttöön; kaseiinilevyssä on teksti ”Grana Padano”, tuotantovuosi ja aakkosnumeerinen koodi, jonka avulla tunnistetaan yksiselitteisesti jokainen tahko.

Grana Padano -juusto, jota on kypsytetty tuotantoalueella vähintään 20 kuukautta juustomuotteihin asettamisesta laskettuna, voidaan merkitä sanalla ”Riserva”. Kuuluminen luokkaan ”Grana Padano Riserva” vahvistetaan toisella polttomerkillä, joka tehdään tahkojen kylkeen toimijoiden pyynnöstä samoin edellytyksin kuin SAN-merkki. Kyseinen merkki on pyöreä kuva, jonka keskellä on poikittain sana ”Riserva”. Ylemmän puoliympyrän sisällä on sana ”Oltre” ja luku ”20” ja alemman puoliympyrän sisällä sana ”Mesi” (yli 20 kuukautta).

Pakatulle tuotteelle määritellään lisäksi seuraavat muut tuoteluokat: ”Grana Padano Oltre 16 mesI” (yli 16 kuukautta kypsytetty Grana Padano) ja ”Grana Padano Riserva”.

Pakkauksissa, jotka sisältävät luokkaan ”Grana Padano Oltre 16 mesi” kuuluvaa juustoa, Grana Padano -logoon lisätään maininta ”Oltre 16 mesi” yhdelle riville kahden viivan väliin.

Luokkaan ”Grana Padano Riserva” kuuluvan juuston pakkauksiin merkitään Grana Padano -logon lisäksi jäljitelmä polttomerkistä ”Riserva”.

Tämän vaikuttamatta siihen, että eritelmässä erityisesti mainittujen tuoteluokkien osalta (”Oltre 16 mesi” [yli 16 kuukautta] ja ”Riserva – Oltre 20 mesi” [Riserva – yli 20 kuukautta]) on noudatettava näiden tuoteluokkien logoja, pakkauksessa voidaan vapaaehtoisesti viitata myös muihin kuin näiden kahden tuoteluokan osalta ominaisiin kypsytysaikoihin.

Tämä on kuitenkin tehtävä tavalla, joka ei johda väärinkäsitykseen siitä, että kyseessä olisi jokin toinen eritelmässä hyväksytty tuoteluokka.

Selvyyden vuoksi ja sekaannusten välttämiseksi virallisia tuoteluokkia koskevien tietojen sekä kuluttajille täsmällisempien ja tarkempien tietojen tarjoamiseksi esitettävien vapaaehtoisten lisätietojen välillä 16 ja 20 kuukauden kypsytys voidaan merkitä vain kahdella edellä esitetyllä logolla, kun taas muut kypsytystä koskevat merkinnät (esimerkiksi ”Stagionatura 12 mesi”, ”Stagionatura 14 mesi”, ”Stagionatura 18 mesi” [12 kuukautta, 14 kuukautta ja 18 kuukautta] tai vastaavat) voidaan esittää vain SAN Grana Padanon pakkauksissa käytetyistä poikkeavilla fonteilla, väreillä, koolla ja sijainnilla pakkauksessa.

4. Maantieteellisen alueen tarkka rajaus

Kokonaisen tai raastetun Grana Padano -juuston tuotantoalue kattaa seuraavat maakunnat: Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova Pojoen vasemmalla puolella, Milano, Monza, Pavia, Sondrio, Varese, Trento, Padova, Rovigo, Treviso, Venezia, Verona, Vicenza, Bologna Renojoen oikealla puolella, Ferrara, Forlì Cesena, Piacenza, Ravenna ja Rimini, sekä Bolzanon maakunnan seuraavat kunnat: Anterivo, Lauregno, Proves, Senale-S. Felice ja Trodena.

5. Yhteys maantieteelliseen alueeseen

Suojatun alkuperänimityksen ”Grana Padano” tuotantoalue vastaa suurelta osin Pianura Padanan aluetta eli Pojoen uoman maantieteellistä alaa, jolle ovat ominaisia vähävetisenä aikana kuivuvat ja tulvan alle jäävät moreenimaat ja runsasvetinen alanko, jotka kuuluvat maailman hedelmällisimpiin ja soveltuvat erittäin hyvin rehun tuotantoon.

Erityisesti nämä maaperän ominaispiirteet yhdistettynä alueelle ominaiseen pienilmastoon suosivat maissin kasvatusta. Maissi onkin maitoa Grana Padano SAN -juuston tuotantoon tuottavien lypsylehmien tärkein rehukasvi, sillä maissin osuus lehmien syömästä kuiva-aineesta voi olla jopa 50 prosenttia.

Pojoen tasangon tulvitus- ja kastelujärjestelmiä on kehitetty 1000-luvulta lähtien, ja ne ovat olleet paikallisen nautakarjatalouden kehittymisen edellytys. Tästä seuranneet huomattavat maidon tuotantomäärät, jotka ylittivät maaseutuväestön päivittäisen tarpeen, kannustivat ja loivat tarpeen maidon jalostamiseen hyvin säilyväksi juustoksi. Nykyäänkin paikallisen rehun, ennen muuta maissin, hyvä saatavuus, joka liittyy veden hyvään saatavuuteen, muodostaa perustan nautakarjan kasvatuksen säilymiselle ja siitä johtuvalle maidon hyvälle saatavuudelle.

Grana Padano SAN -juuston erityisyys perustuu seuraaviin tekijöihin:

— juustotahkon koko ja paino,

— tuotantotekniikkaan perustuva massan rakenteen omalaatuisuus; massalle on ominaista kiteinen rakenne, mistä seuraa juustolle tyypillinen lohkeavuus,

— massan valkoinen tai oljenkeltainen väri, hieno maku ja hyvä tuoksu johtuen pääosin runsaasta vahamaissin käytöstä lehmien ravinnoksi,

— vesi- ja rasvapitoisuus pääasiallisesti samaa luokkaa kuin valkuaisainepitoisuus,

— valkuaisaineet ovat hajonneet luonnostaan pitkälle peptoneiksi, peptideiksi ja vapaiksi aminohapoiksi,

— kestää pitkää kypsytystä, jopa yli 20 kuukautta.

Grana Padano SAN -juuston ja sen alkuperäalueen yhdistävä syy-seuraussuhde voidaan perustaa seuraaviin seikkoihin:

— Pojoen tasangon suuri kastelupotentiaali ja siitä johtuva rehun saatavuus, tärkeimpänä rehuna vahamaissi, joka on yhdistettävissä massan erityisiin ominaispiirteisiin eli valkoiseen tai oljenkeltaiseen väriin sekä makuun ja tuoksuun. Maissisäilörehun tai vahamaissin käytön suorana seurauksena eläinten ravinnossa on väriyhdisteitä, kuten karoteenia, antosyaania, lehtivihreää, vähemmän kuin ravinnossa, joka perustuu monilajiseen heinään tai vihantarehuun. Tämä on suoraa seurausta säilörehun käytöstä,

— raakamaidon käyttö ja siitä aiheutuva alueelle luonteenomaisten maitohappobakteerien käyttö juustonvalmistuksessa,

— luonnollisen heran käyttö muodostaa mikrobiologisen katkeamattoman syy-seuraussuhteen tuotantoalueeseen. Juustouman ja siten myös heran tuottava maito on yhdysside, joka liittää juustonvalmistuksen tuotantoalueeseen ja tuo juustoon alkuperäalueelle luonteenomaiset maitohappobakteerit, joiden ansiota Grana Padano SAN -juuston ominaispiirteet ovat.

Syy-seuraussuhde tuotteen ominaispiirteiden ja alkuperäalueen välillä ilmenee lisäksi juustomestarien ammattikunnan tärkeydessä: juustomestareilla on aina ollut keskeinen ja perustava asema Grana Padano SAN -juuston tuotannossa.

Vielä nykyäänkin maidon jalostus Grana Padano SAN -juustoksi on juustomestareiden eikä teknikoiden tai tutkijoiden tehtävä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän konsolidoitu teksti löytyy internetosoitteesta http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.